Foreninger og frivillige i Ishøj Kommune
Ishøj Kommune rummer et mangfoldigt foreningsliv med ca. 100 tilskudsberettigede foreninger under Folkeoplysningsloven. Det drejer sig bl.a. om idrætsforeninger samt børne- og ungdomsforeninger. Siden 1996 har man hvert år hyldet foreningerne ved en pokalfest, der samtidig præsenterer de opnåede resultater.
De over 50 sports- og idrætsforeninger udfolder særligt deres aktiviteter i Ishøj Idræts & Fritidscenter, men unge mellem 10 og 25 år kan også gå til motocross i Ishøj Motor Center. Andre særlige sportsgrene er Ishøj Cricket Club, der er stiftet af pakistanske indvandrere i 1975 og er blandt landets bedste. Kommunens kystlinje betyder, at der både er sejl-, kajak- og surfklub. Der har siden 1960’erne været aktive spejdergrupper i Ishøj Kommune.
Andre kulturelle aktiviteter er især samlet omkring Bredekærgård, hvor Thorslunde-Ishøj Lokalhistoriske Forening bl.a. afholder jazzarrangementer. Mange benytter Landsbysalen til foredrag og arrangementer, og der er årligt tilbagevendende begivenheder som Det Grønne Ishøj. Formidlingen af Thorsbro Vandværk varetages af Thorsbro Vandværks Museumsforening, og Torslunde Bylaug sørger for et aktivt lokalt liv. I Ishøj By Center finder man Ishøj Bibliotek. Desuden er der Ishøj Forsamlingshus, som siden 1967 har været drevet som et andelsselskab.
Læs mere om kultur i Ishøj Kommune
Læs også om
Se alle artikler om Foreninger og frivillige